যতই আইপিএল-এ রয়্যাল চ্যালেঞ্জার্স ব্যাঙ্গালোর ব্যর্থ হোক, ক্যাপ্টেন কোহলি কিন্তু দেশের জার্সি গায়ে অসামান্য সাফল্য পেয়েছেন। গত দক্ষিণ আফ্রিকা সিরিজে কাঠিন্যের মুখে দাঁড়িয়ে যেভাবে অসাধারণ ক্রিকেট উপহার দিয়েছিল কোহলি অ্যান্ড কোং, তা দেখে গর্বিত হয়েছিলেন দেশের ক্রিকেটপ্রেমীরা। এবার সেই সিরিজ নিয়েই একটি মজার গল্প শোনা গেল কোহলির মুখে। ফিরে এল সেই দুরন্ত সিরিজের স্মৃতি।
আপাতত ফ্র্যাঞ্চাইজি ক্রিকেটের পালা শেষ। আবার শুরু হবে দেশের হয়ে খেলা। তার আগে কাউন্টি খেলতে ইংল্যান্ডে যাচ্ছেন কিং কোহলি। এর মধ্যেই শোনা গেল প্রোটিয়াদের সঙ্গে জমজমাট সিরিজের স্মৃতিকথা। এক সর্বভারতীয় ওয়েবসাইটে প্রকাশিত প্রতিবেদন থেকে জানা যাচ্ছে, কোহলি ইএসপিএন-কে একটি সাক্ষাৎকার দিয়েছিলেন সম্প্রতি। সেখানেই তিনি শোনান তাঁর সেই মজার অভিজ্ঞতার কথা।
সিরিজের মাঝপথে কেপ টাউনে একটি রেস্তোরাঁয় দলের সকলকে নিয়ে খেতে যান বিরাট। খাওয়া-দাওয়া ও আড্ডা-হুল্লোড়ের মাঝেই এক জন ওয়েটার এসে হাত বাড়িয়ে দেন কোহলির দিকে। তাঁর সঙ্গে করমর্দনের ফাঁকেই ওই ওয়েটার তাঁর মুগ্ধতার কথা জানান কোহলিকে। আর ঠিক তখনই অন্য এক জন ওয়েটারও হাত বাড়িয়ে দেন কোহলির দিকে। কোহলি ধরে নেন, এই ওয়েটারও তাঁর সঙ্গে করমর্দন করতে চান। কিন্তু দেখা যায়, ওই ওয়েটার কোহলির বাড়ানো হাতকে উপেক্ষা করে টেবিল থেকে এঁটো বাসন তুলে নিয়ে চলে যাচ্ছেন। 
স্বাভাবিক ভাবেই ক্যাপ্টেনের ‘লেগ পুল’ করার এমন সুযোগ হাতছাড়া করেননি সতীর্থরা। তাঁরা প্রবল ‘আওয়াজ’ দিতে থাকেন কোহলিকে।
সাক্ষাৎকারে কয়েক মাস আগের সেই অভিজ্ঞতার কথা শেয়ার করেছেন বিরাট। এই একটি ঘটনাই বুঝিয়ে দেয, পেশাদারিত্বের প্রবল চাপের সঙ্গে যুঝতে সুযোগমতো মজা-হুল্লোড়ে কেমন করে মেতে থাকেন কোহলিরা।